Suid-Kaap Jagters hou veldskietkompetisie | George Herald
Suid-Kaap Jagters hou veldskietkompetisie
Friday, 21 February 2020, 08:56
Skuts in aksie. Foto verskaf
TUINROETE VELDSKIETNUUS - Suid-Kaap Jagters- en Bewaringsvereniging se jaarlikse SSK-veldskiet het die afgelope naweek op die plaas Melkhoutdrift naby Heidelberg plaasgevind.
Die pryse is deur Sentraal-Suid Koöperasie geborg. Behalwe vir die wenners se pryse, was daar ook verskeie gelukstrekkings om vir almal die geleentheid te gun om nie met leë hande huis toe te gaan nie.
Die kompetisie het in ideale weersomstandighede plaasgevind en die wind, wat een van die grootste vyande vir 'n skut kan wees, was gelukkig afwesig tydens die kompetisie.
Skuts van alle ouderdomme het deelgeneem en die oudste skut was Johan Fourie (80) terwyl Inneke van Zyl (10) die jongste skut was wat aangelê na teikens.
Van Zyl het 'n goeie telling behaal en gewys die jonger geslag oor goeie potensiaal beskik.
Die kompetisie het oor ses bane plaasgevind en afstande het vanaf 120 m tot 400 m gewissel. Nadat die laaste skote in die verte verdwyn het, het die deelnemers gesellig verkeer terwyl die uitslae verwerk is.
Lede en nie-lede word uitgenooi na die "Wildman" veldskiettoernooi wat op die 28ste Maart naby Oudtshoorn gaan plaasvind. Vir navrae kontak die kantoor by 044 695 2319 of stuur 'n e-pos na info@suidkaapjagters.co.za.